[NHOs 3. medlemsundersøkelse](https://www.nho.no/tema/arbeidsliv/koronaviruset/nhos-medlemmer-pengemangel-og-permitteringer/) viser at Nelfos medlemsbedrifter rammes hardt, 95% har lavere etterspørsel eller kanselleringer grunnet Koronasituasjonen. 70% har fått varsel fra grossister og leverandører om forsinkelser og kanselleringer av materiell. Halvparten har problemer med å levere til kunder, og har iverksatt permitteringer. 20% av bedriftene har nå likviditetsutfordringer.

Regjering og Storting har raskt kommet med tiltakspakker som letter situasjonen, men vi trenger kraftigere tiltak, både generelle og spisset mot enkeltnæringer som bygg, anlegg og eiendom (BAE).

**Flere og kraftigere tiltak for å lette likviditetsutfordringene, som raskt vil øke fremover**

I de neste ukene vil sikring av bedriftenes likviditet være avgjørende. En rekke tiltak er treffsikre:

* Utvid de midlertidige utsettelsene av innkreving av statlige skatter og avgifter. Oppfordre alle kommuner til lettelser og utsettelser av kommunale skatter og avgifter for næringslivet.
* Utvid midlertidig lavere skattetrykk. AGA bør senkes enda lavere (null?), og også å gjelde for 1.-3. termin 2020. Tilbakebetal innbetalt AGA 1. termin, noe som gir rask likviditetstilførsel.
* Hjelpen som staten gir til bankene, må sikre at små og mellomstore bedrifter raskt og effektivt får nødvendig lettelser i betingelser og likviditetslån fra sine bankforbindelser.
* Stat og kommune er betydelig innkjøper av tjenester fra våre medlemmer. Offentlige oppdragsgivere bes betale alle godkjente fakturaer, 14 dager før kontraktsfestet forfall.
* Staten bør gi 3-dobbelt lærlingetilskudd i 2020, slik at bedriftene holder på lærlingene.

**Holde hjulene i gang, innenfor de nasjonale smittevernreguleringene**

Vårt andre hovedpoeng er å legge til rette for å holde aktiviteten i gang:

* Samarbeidet mellom NHO og myndighetene om løpende avklaringer rundt samfunnskritiske funksjoner og konsekvenser av nasjonale og lokale smitteverntiltak, er ekstremt viktig.
* Dersom ikke Justisministerens og Fylkesmennenes tydelige oppfordring (20.3) om å oppheve de lokale reiserestriksjonene blir respektert, må myndighetene bruke sterke virkemidler (pålegg).
* Smidig grensekontroll slik at kontinuiteten i vareleveranser og mobilitet av arbeidskraft sikres.
* Listen med samfunnskritiske funksjoner må gjennomgås og utvides. Bl.a. har Nelfos medlemsbedrifter personell som utfører samfunnskritiske oppgaver for eiere av samfunnskritisk infrastruktur og bygninger (detaljerte forslag er sendt til NHO koordinator).
* For å holde hjulene i gang må det legges til rette for personell som må på byggeplasser for å jobbe og skape verdier. For eks. bør man vurdere en gradvis reåpning av barnehager og barneskoler, innenfor det nasjonale smittevernmyndigheter mener er forsvarlig.

**Bruk offentlig innkjøpsmakt, for å opprettholde – og å skape ny aktivitet i** **BAE-næringen**

Offentlig innkjøpsmakt til å holde hjulene i gang vet vi virker. I de ukene og månedene foran oss må det offentlige både opprettholder sine planer, men også forserer planlagte anskaffelser:

* Alle kommuner, fylker og statlige innkjøpere av BAE må gjennomføre prosjekter som er i gang, og unngå unødige stopp og forsinket fremdrift.
* Kommunene må tilføres midler for gjennomføring av teknisk vedlikehold, service og investeringer i grønne energi- og klimatiltak (bruk også Husbanken og Enova)
* Sikre at tilbudskonkurranser gjennomføres uten forsinkelser og avbrudd. Del opp de større kontraktene, tekniske entrepriser som egne anskaffelser. Still krav til å holde på lærlingene.
* Ved stopp i prosjekter pga. Korona, bruker ikke det offentlige virkemidler som dagbot og heving.

**Stimuler privat innkjøpsmakt, for å opprettholde – og å skape ny aktivitet i BAE-næringen**

En betydelig del av BAE-næringen har forbrukere som viktigste sluttkunder. Vi må forhindre at forbrukerne utsetter og kanseller håndverkstjenester:

* Skattefradrag for ROT-arbeidet i hjemmet - med virkning fra 1. april 2020
* I samarbeid med bransjen lage gode informasjonskampanjer om trygge tjenester i hjemmet